Waarom is daar soveel vreugde op hierdie mense se gesigte? Hulle woon een van ons byeenkomste by. Soos God se knegte in die ou tyd, wat beveel is om drie keer per jaar te vergader, sien ons daarna uit om in groter groepe bymekaar te kom (Deuteronomium 16:16). Ons het elke jaar drie geleenthede: twee kringbyeenkomste van een dag elk en 'n driedaagse streekbyeenkoms. Hoe vind ons baat by hierdie samekomste?
Dit versterk ons Christenbroederskap. Net soos dit die Israeliete vreugde verskaf het om Jehovah "onder die versamelde menigtes" te loof, geniet ons dit ook om hom by spesiale geleenthede saam te aanbid (Psalm 26:12; 111:1). Hierdie samekomste skep 'n geleentheid om Getuies van ander gemeentes of selfs van ander lande te ontmoet en met hulle te assosieer. Tydens die middagpouse geniet ons dit om by die byeenkomsterrein saam te eet, wat tot die vriendelike atmosfeer van hierdie geestelike geleenthede bydra (Handelinge 2:42). Daar ervaar ons persoonlik die liefde wat ons "hele gemeenskap van broers" in die wêreld verenig.—1 Petrus 2:17.
Dit help ons om geestelike vooruitgang te maak. Die Israeliete het ook daarby baat gevind deur 'die woorde van die Skrif te verstaan' wat vir hulle uitgelê is (Nehemia 8:8, 12). Ons waardeer ook die Bybelonderrig wat ons by ons byeenkomste ontvang. Elke program is op 'n skriftuurlike tema gebaseer. Deur middel van interessante toesprake, simposiums en demonstrasies leer ons hoe om God se wil in ons lewe te doen. Ons word aangemoedig wanneer ons die ondervindinge hoor van diegene wat die uitdaging om in hierdie moeilike tye as Christene te lewe, met welslae die hoof bied. By streekbyeenkomste laat kostuumdramas Bybelverslae lewe, en dit leer ons praktiese lesse. By elke byeenkoms is daar 'n doopgeleentheid vir diegene wat hulle toewyding aan God wil simboliseer.
Waarom is die byeenkomste vreugdevolle geleenthede?
Hoe kan jy daarby baat vind om 'n byeenkoms by te woon?
As jy ons broederskap beter wil leer ken, kan jy gerus ons volgende byeenkoms bywoon. Jou Bybelonderrigter kan vir jou die gedrukte program van die vorige byeenkoms wys sodat jy kan sien watter soort onderwerpe bespreek word. Teken op jou kalender aan wanneer en waar die volgende byeenkoms gehou sal word, en woon dit by as jy kan.